               EURÓPSKA KOMISIA
            V Bruseli28. 10. 2021
            COM(2021) 935 final
            2021/0337(BUD)

            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, na základe žiadosti Talianska – EGF/2021/003 IT Porto Canale

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii na pomoc pracovníkom, ktorí prišli o zamestnanie (EGF), sú stanovené v nariadení Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013
                  1
                (ďalej len „nariadenie o EGF“).

               2.Taliansko 15. júla 2021 podalo žiadosť EGF/2021/003 IT/Porto Canale o finančný príspevok z EGF v dôsledku prepúšťania v spoločnosti Porto Industriale di Cagliari SpA v Taliansku.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2021/003 IT/Porto Canale

                        Členský štát

                        Taliansko

                        Dotknutý(-é) región(-y) (úroveň NUTS 2
                           2
                        )

                        Sardegna (ITG2)

                        Dátum podania žiadosti

                        15. júla 2021

                        Dátum potvrdenia prijatia žiadosti

                        29. júla 2021

                        Dátum žiadosti o dodatočné informácie

                        29. júla 2021

                        Termín na poskytnutie dodatočných informácií

                        20. augusta 2021

                        Termín na dokončenie posúdenia

                        29. októbra 2021

                        Intervenčné kritérium

                        článok 4 ods. 3 nariadenia o EGF

                        Hlavný podnik

                        Porto Canale
                           (Porto Industriale di Cagliari SpA)

                        Počet dotknutých podnikov

                        1

                        Odvetvie(-a) ekonomickej činnosti

                        (divízia NACE Revision 2)
                           3

                        divízia 52 (skladové a pomocné činnosti v doprave)

                        Referenčné obdobie (štyri mesiace):

                        1. septembra 2020 – 1. januára 2021

                        Počet pracovníkov, ktorí prišli o zamestnanie počas referenčného obdobia (a)

                        190

                        Počet pracovníkov, ktorí prišli o zamestnanie pred referenčným obdobím alebo po ňom (b)

                        0

                        Celkový počet pracovníkov, ktorí prišli o zamestnanie (a + b)

                        190

                        Celkový počet oprávnených prijímateľov

                        190

                        Celkový počet dotknutých prijímateľov

                        190

                        Rozpočet na personalizované služby (v EUR)

                        1 686 750

                        Rozpočet na využívanie EGF
                           4
                         (v EUR)

                        0 070 200

                        Celkový rozpočet (v EUR)

                        1 756 950

                        Príspevok z EGF (85 %) (v EUR)

                        1 493 407

               POSÚDENIE ŽIADOSTI

               Postup

               4.Taliansko podalo žiadosť EGF/2021/003 IT/Porto Canale 15. júla 2021, t. j. do 12 týždňov odo dňa, keď boli splnené intervenčné kritériá stanovené v článku 4 nariadenia o EGF
                  5
               . Komisia potvrdila prijatie žiadosti a 29. júla 2021 požiadala Taliansko o dodatočné informácie. Tieto dodatočné informácie boli poskytnuté do 15 pracovných dní od požiadania o dodatočné informácie. Lehota 50 pracovných dní od prijatia úplnej žiadosti, v ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 29. októbra 2021.

               Oprávnenosť žiadosti

               Príslušné podniky a prijímatelia

               5.Žiadosť sa týka 190 pracovníkov, ktorí prišli o zamestnanie a ktorých činnosť bola ukončená v spoločnosti Porto Canale (Porto Industriale di Cagliari SpA). Táto spoločnosť pôsobila v ekonomickom odvetví zaradenom do divízie 52 klasifikácie NACE Revision 2 (skladové a pomocné činnosti v doprave). Prepúšťanie zo spoločnosti Porto Canale sa týka regiónu NUTS 2 Sardegna (ITG2).

               Intervenčné kritériá

               6.Taliansko predložilo žiadosť podľa intervenčných kritérií uvedených v článku 4 ods. 3 nariadenia o EGF odchylne od kritérií článku 4 ods. 2 písm. a) nariadenia o EGF, podľa ktorého je potrebné ukončenie činnosti najmenej 200 pracovníkov, ktorí prišli o zamestnanie v referenčnom období štyroch mesiacov v podniku v členskom štáte, vrátane pracovníkov, ktorí prišli o zamestnanie u jeho dodávateľov a nadväzujúcich výrobcov, a/alebo samostatne zárobkovo činných osôb, ktoré prestali vykonávať svoju činnosť.

               7.Referenčné obdobie štyroch mesiacov trvalo od 1. septembra 2020 do 1. januára 2021.

               Výpočet počtu pracovníkov, ktorí prišli o zamestnanie, a prípadov ukončenia činnosti

               8.Ukončenie činnosti pracovníkov, ktorí prišli o zamestnanie, sa počítalo od dátumu de facto ukončenia pracovnej zmluvy alebo uplynutia obdobia, na ktoré bola pracovná zmluva uzavretá.

               Oprávnení prijímatelia

               9.Celkový počet oprávnených prijímateľov je preto 190.

               Opis udalostí, ktoré viedli k tomu, že pracovníci prišli o zamestnanie, a k prípadom ukončenia činnosti

               10.V roku 2018 sa v stredomorských prístavoch vybavilo 35 % európskej dopravy v prístavoch, čo bol v porovnaní s rokom 2008 nárast o sedem percentuálnych bodov. Talianske prístavy však z tohto trendu neprofitovali. V rokoch 2011 až 2018 sa pozdĺž Suezského prieplavu prepravilo o 42 % viac ton, zatiaľ čo činnosť talianskych prístavov sa zvýšila iba o 2 %
                  6
                a činnosť v prístave Cagliari počas tohto obdobia neustále klesala.

               Námorná preprava tovaru, celkové toky do prístavov na Sardínii a z nich
                  (v miliónoch ton)

                        do prístavov

                        z prístavov

               Zdroj: Banca d’Italia
                  7

               11.Proces koncentrácie zahŕňajúci globálne linky lodnej dopravy
                  8
                viedol k zmenám v oblasti operácií prekládky v Stredozemnom mori. Objemy kontajnerov a súvisiace služby boli presunuté do uzlov umiestnených na okrajoch Stredomorskej oblasti, ako sú Pireus, Port Said, Tanger Med a Algeciras.

               12.Prístav Cagliari má podstatnú nevýhodu v globálnej obchodnej sieti: nemôže ponúknuť pozemné spojenie so zvyškom Talianska a Európy. Doprava v roku 2018 klesla o 90 % a straty predstavovali vyše 3 milióny EUR. V roku 2019 sa v dôsledku strategickej voľby hlavného zákazníka prístavu (spoločnosť Hapag Lloyd) počas niekoľkých mesiacov nezastavila v kontajnerovom terminály v Cagliari žiadna loď
                  9
               . Spoločnosť Contship Italia Group, jediný akcionár spoločnosti Porto Industriale di Cagliari SpA, koncesionára kontajnerového terminálu, sa následne rozhodla ukončiť svoje pôsobenie v Cagliari a dobrovoľne zlikvidovať svoju dcérsku spoločnosť Porto Industriale di Cagliari SpA.

               13.V septembri 2019, s cieľom vyhnúť sa prepúšťaniu, kým talianske orgány hľadali nového koncesionára pre kontajnerový terminál, bola 207 pracovníkom spoločnosti Porto Canale poskytnutá pomoc z fondu CIGS  ide o záchrannú sociálnu sieť, ktorou sa nahrádza alebo dopĺňa mzda pracovníkom podnikov v ťažkostiach, a to na 12 mesiacov. Listy s výpoveďou boli odoslané s dátumom ukončenia pracovnej zmluvy 1. septembra 2020.

               14.Výzva na predkladanie ponúk s cieľom nájsť nového koncesionára napriek trom predĺženiam nepritiahla žiadneho uchádzača. V septembri 2020 bolo prepustených 190 pracovníkov, ktorí boli ešte súčasťou spoločnosti.

               Očakávané účinky prepúšťania na hospodárstvo a zamestnanosť na miestnej, regionálnej alebo vnútroštátnej úrovni

               15.Kríza spôsobená pandémiou viedla k výraznému zhoršeniu situácie na trhu práce na Sardínii, ktorá vzhľadom na svoj ostrovný charakter ďaleko od pevniny predstavuje malý trh práce.

               16.Počet zamestnaných osôb, ktorý sa počas rokov 2018 – 2019 zvyšoval, v roku 2020 prudko klesol. Podľa výberového zisťovania pracovných síl Talianskeho národného štatistického úradu (ISTAT) bol pokles (–4,6 %) o 2,6 percentuálneho bodu vyšší ako priemer Talianska ako celku (–2,0 %)
                  10
               .

               17.V roku 2020 bol rozdiel medzi vytváraním pracovných miest a rušením pracovných miest negatívny (–6 000 pracovných miest). Predstavuje to stratu 2,6 pracovných miest na plný pracovný čas na každých 100 zamestnancov. Pokles súvisel predovšetkým s cestovným ruchom, zábavnými a rekreačnými službami a námornou nákladnou dopravou (hlavne prekládkou), pričom odvetvie stavebníctva zaznamenalo pozitívny vývoj. Miera ekonomickej aktivity obyvateľstva sa v porovnaní s rokom 2019 znížila o 3,1 percentuálneho bodu na 60,3 %
                  11
               .

               18.V prvom polroku 2020 sa počet hodín odpracovaných na Sardínii znížil takmer o 20 % v porovnaní s rovnakým obdobím v roku 2019. Zníženie počtu odpracovaných hodín nemalo za následok nezamestnanosť, a to vďaka rozsiahlemu využívaniu programov skráteného pracovného času a nadobudnutiu účinnosti zákonného dekrétu
                  12
               , ktorým sa počas prvých mesiacov pandémie zabraňovalo prepúšťaniu pracovníkov.

               19.Hospodárstvo Sardínie netrpí len v dôsledku negatívneho vplyvu prepúšťania v spoločnosti Porto Canale, ale aj v dôsledku prepúšťania v spoločnosti Air Italy, čo je predmetom ďalšej žiadosti o príspevok z EGF
                  13
               .

               20.V celkovom kontexte poklesu zamestnanosti budú pracovníci, ktorí prišli o zamestnanie v spoločnosti Porto Canale, potrebovať dodatočnú podporu na prekonanie problémov malého trhu práce na Sardínii a nájdenie si nových pracovných miest.

               Vysvetlenie okolností, na ktorých sa zakladá prípustnosť žiadosti

               21.Taliansko tvrdí, že aj napriek tomu, že počas štvormesačného referenčného obdobia bolo prepustených menej ako 200 pracovníkov, by sa táto žiadosť mala považovať za žiadosť podľa článku 4 ods. 2 písm. a) nariadenia o EGF, pretože k prepúšťaniu došlo na malom trhu práce.

               22.Sardínia predstavuje malý trh práce vzhľadom na svoj ostrovný charakter ďaleko od pevniny. Ostrov je navyše riedko osídlený. Jeho hustota obyvateľstva je 68 obyvateľov/km2, čo je menej ako priemer EÚ27 (109) a približne jedna tretina priemeru Talianska (201)
                  14
               . Ostrov okrem toho stráca obyvateľstvo (–5,4 % v roku 2019 v porovnaní s rokom 2018)
                  15
               . Geografické rozloženie obyvateľstva, prírodných zdrojov, hospodárskeho bohatstva a hospodárskej infraštruktúry je heterogénne a sústreďuje sa na juhu a severozápade ostrova. Jedna tretina všetkých pracovných miest Sardínie je v Cagliari.

               23.HDP vyjadrený v PPS
                  16
                na obyvateľa je na Sardínii oveľa nižší ako priemer Talianska. V roku 2018 to bolo 21 600 EUR, čo je výrazne menej ako taliansky (29 700 EUR) a európsky priemer (31 000 EUR) (Eurostat, 2020)
                  17
               .

               24.Sardíniu vážne zasiahla hospodárska kríza. Hospodárstvo od roku 2008 trpí nízkym rastom a zvyšujúcou sa nezamestnanosťou
                  18
               .

               25.Pandémia tvrdo zasiahla sardínsky sektor služieb: v prípade dvoch z troch podnikov obrat klesol. Zasiahnuté boli najmä podniky pôsobiace v oblasti cestovného ruchu, pričom počet návštevníkov v roku 2020 klesol v porovnaní s rokom 2019 o 58 %
                  19
               . Výrobná činnosť, ktorá je odolnejšia voči účinkom pandémie, predstavuje iba 7 % celkovej činnosti na Sardínii, čo je o 1,7 percentuálneho bodu menej, ako je národný priemer výrobnej činnosti (ISTAT, 2020)
                  20
               .

               26.V roku 2020 klesol dostupný príjem sardínskych rodín v stálych cenách v porovnaní s rokom 2019 o 5,1 % (v Taliansku –2,7 %). Bolo to spôsobené poklesom príjmu z pracovnej činnosti, ktorý prispieva k celkovému príjmu vyše štyrmi pätinami. Celkové čisté príjmy zamestnancov prudko klesli, čo bolo ovplyvnené predovšetkým poklesom odpracovaných hodín (o 13 % menej ako v roku 2019)
                  21
               .

               27.V dôsledku pandémie sa počet domácností na Sardínii bez príjmu z pracovnej činnosti v roku 2020 zvýšil až na 16,5 % (+3,5 percentuálneho bodu od roku 2019). V kontexte zníženého príjmu domácností sa počet domácností, ktoré využili základný príjem (reddito di cittadinanza), v roku 2020 v porovnaní s rokom 2019 zvýšil o 7,3 %. Na konci roka 2020 bol počet domácnosti, ktoré sa stali prijímateľmi tejto dávky, 47 604 (6,5 % domácností na Sardínii), čo bolo o 1,7 percentuálneho bodu viac ako priemer Talianska (4,8 %)
                  22
               .

               28.V máji 2020 sa zaviedol núdzový príjem (reddito di emergenza), dočasné opatrenie podobné základnému príjmu, ale s menej obmedzujúcimi kritériami prístupu, s cieľom poskytnúť okamžitú pomoc rodinám vážne postihnutým hospodárskymi dôsledkami pandémie. Na konci roka 2020 toto opatrenie využilo asi 8 500 domácnosti v regióne. Obomi systémami príjmu sa podporilo 7,7 % domácností na Sardínii
                  23
               .

               29.Základný príjem pomohol znížiť chudobu
                  24
               , ktorá podľa indexu relatívnej chudoby postihla v roku 2018 25 % obyvateľstva Sardínie, čo je o 10 percentuálnych bodov viac, ako je priemer Talianska. Aj index chudoby rodín je vyšší ako priemer Talianska. V roku 2018 to bolo 19,3 % v prípade Sardínie a 11,8 % v prípade Talianska. Index v roku 2019 klesol, a to na 12,8 % (Sardínia) a 11,4 % (Taliansko). Pokles indexu Sardínie bol určite vyvolaný základným príjmom, ktorý využilo asi 40 000 Sardínčanov
                  25
               .

               Uplatňovanie rámca kvality EÚ pre predvídanie zmien a reštrukturalizácie

               30.Taliansko uviedlo, ako zohľadnilo odporúčania stanovené v rámci kvality EÚ pre predvídanie zmien a reštrukturalizácie. Po tom, čo spoločnosť Porto Canale spustila postup hromadného prepúšťania pre všetkých pracovníkov, sardínske orgány, príslušné ministerstvá
                  26
               , odborové zväzy
                  27
                a prepúšťajúci podnik viedli diskusie za okrúhlym stolom s dvojakým cieľom: na jednej strane chrániť príjem pracovníkov prostredníctvom systémov zamestnaneckých výhod a zabezpečiť, aby si pracovníci udržali svoje odborné zručnosti a vedomosti, a na druhej strane zvýšiť atraktívnosť prístavu Cagliari pre potenciálnych investorov za predpokladu, že investori by mohli vytvárať nové pracovné príležitosti.

               31.Regione Sardegna a agentúra ASPAL, regionálne verejné služby zamestnanosti, prijali priame opatrenia na dosiahnutie cieľov, ktoré sa odporúčajú v rámci kvality EÚ pre predvídanie zmien a reštrukturalizácie s ohľadom na odbornú prípravu, certifikáciu a opätovné zamestnanie. Agentúra ASPAL identifikovala najvhodnejšie opatrenia na zabezpečenie opätovného zamestnania pracovníkov a poskytla im prierezové zručnosti v oblastiach, ako sú IT, jazyky, podnikateľské zručnosti alebo zvyšovanie úrovne zručností v oblasti logistiky. Pracovníkom bola poskytnutá pomoc z fondu CIGS na 12 mesiacov a služby intenzívnej pomoci pri premiestňovaní
                  28
                spojené so systémom fondu CIGS. Sociálni partneri sa plne zapojili do plánovania opatrení.

               32.Pokiaľ ide o činnosti vykonávané na pomoc pracovníkom, ktorí prišli o zamestnanie, Taliansko oznámilo, že „všeobecné informácie a poradenstvo pre voľbu povolania“ sa už vykonali a 179 pracovníkov, ktorí prišli o zamestnanie, sa zúčastnilo na odbornej príprave zameranej na zvyšovanie úrovne zručností v oblasti logistiky.

               Komplementárnosť s opatreniami financovanými z vnútroštátnych prostriedkov alebo prostriedkov Únie

               33.Taliansko potvrdilo, že opatrenia, na ktoré bol udelený finančný príspevok z EGF, nebudú zároveň financované z iných finančných nástrojov Únie.

               34.Koordinovaný balík personalizovaných služieb dopĺňa akcie financované inými vnútroštátnymi fondmi alebo fondmi EÚ, ako je služba pomoci pri premiestňovaní spojená s už uvedeným systémom fondu CIGS.

               Postupy konzultácií s dotknutými prijímateľmi alebo ich zástupcami, alebo so sociálnymi partnermi, ako aj s miestnymi a regionálnymi orgánmi

               35.Región Sardínia, agentúra ASPAL, mesto Cagliari, prístavný úrad Cagliari a odborové zväzy spoločne pracovali na určení vhodných opatrení a spôsobov na zabezpečenie opätovného zamestnania bývalých pracovníkov spoločnosti Porto Canale. Agentúra ANPAL
                  29
                a sardínske orgány usporiadali od novembra 2020 niekoľko videokonferencií s cieľom doladiť balík opatrení a pripraviť žiadosť o príspevok z EGF.

               Dotknutí prijímatelia a navrhované opatrenia

               Dotknutí prijímatelia

               36.Očakáva sa, že na týchto opatreniach sa zúčastní všetkých 190 pracovníkov, ktorí prišli o zamestnanie. Rozdelenie týchto pracovníkov podľa rodu, vekovej skupiny a úrovne vzdelania:

                        Kategória

                        Počet
                           dotknutých prijímateľov

                        Rod:

                        muži:

                        172

                        (90,5 %)

                        ženy:

                        18

                        (9,5 %)

                        nebinárne osoby:

                        0

                        (0,0 %)

                        Veková skupina:

                        do 30 rokov:

                        0

                        (0,0 %)

                        30 – 54 rokov:

                        187

                        (98,4 %)

                        viac ako 54 rokov:

                        3

                        (1,6 %)

                        Úroveň vzdelania:

                        nižšie sekundárne vzdelanie alebo nižšie vzdelanie
                           30

                        18

                        (9,5 %)

                        vyššie sekundárne vzdelanie
                           31
                         alebo postsekundárne vzdelanie
                           32

                        159

                        (83,7 %)

                        terciárne vzdelanie
                           33

                        13

                        (6,8 %)

               Navrhované opatrenia

               37.Personalizované služby, ktoré sa majú poskytnúť pracovníkom, ktorí prišli o zamestnanie, pozostávajú z týchto opatrení:

               –Všeobecné informácie a poradenstvo pre voľbu povolania: Po všeobecných informáciách o dostupných opatreniach je všetkým pracovníkom poskytnuté poradenstvo pre voľbu povolania. Toto opatrenie, ktoré už bolo vykonané, nie je súčasťou balíka spolufinancovaného z EGF. Opatrenie je však opísané v záujme súdržnosti opatrení navrhnutých pre pracovníkov, ktorí prišli o zamestnanie.

               –Poradenstvo pre kariérny rast: Vytvorenie profilu, ktoré je súčasťou obsahu tohto opatrenia, je navrhnuté tak, aby podporovalo proces osobného povedomia zameraný na identifikáciu oblastí záujmu, zručností, schopností a kompetencií a oblastí, v ktorých je potrebné zlepšenie. Výsledkom tohto procesu bude personalizovaná cesta pracovníka k opätovnému začleneniu do zamestnania.

               –Pomoc pri hľadaní pracovného miesta vrátane aktívneho hľadania miestnych a regionálnych pracovných príležitostí a zosúlaďovania ponúkaných a požadovaných pracovných miest.

               –Mentorstvo zamerané na prispôsobenie sa novému pracovnému miestu: Predpokladá sa, že mentorské stretnutia pomôžu pracovníkom prispôsobiť sa novému pracovnému prostrediu a kontextu organizácie.

               –Podpora pri zakladaní podnikov: Pracovníci, ktorí majú záujem stať sa samostatne zárobkovo činnými osobami, absolvujú skupinové/individuálne stretnutia s tútorom, ktoré môžu zahŕňať plánovanie, vypracovanie štúdií uskutočniteľnosti, prípravu podnikateľských plánov, pomoc pri identifikácii možností financovania atď. Budú mať k dispozícii nástroj pre podnikateľské zručnosti „WeRentrepreneur“
                  34
               .

               –Príspevok na založenie podniku. Pracovníci, ktorí začínajú podnikať alebo vykonávať činnosť ako samostatne zárobkovo činné osoby, dostanú príspevok do výšky 22 000 EUR, ktorý im má pomôcť s nákladmi súvisiacimi so založením podniku.

               –Odborná príprava: Ponuka odbornej prípravy týkajúcej sa logistiky, ako sú preprava tovaru, plánovanie dopravy atď., údržba strojov zapojených do distribúcie tovaru alebo riadenie a organizácia logistickej infraštruktúry. Hlavnú odbornú prípravu dopĺňa 30-hodinová horizontálna odborná príprava (angličtina alebo softvér týkajúci sa obsahu hlavnej odbornej prípravy).

               Pracovníci, ktorí sú po zosúlaďovaní ponúkaných a požadovaných pracovných miest zaradení do užšieho výberu týkajúceho sa pracovnej ponuky, absolvujú odbornú prípravu zameranú na riešenie akýchkoľvek chýbajúcich zručností zistených potenciálnym zamestnávateľom. Prednosť budú mať najzraniteľnejšie skupiny pracovníkov, najmä osoby s nízkym školským vzdelaním alebo osoby staršie ako 55 rokov. Odborná príprava sa zameria na zelené hospodárstvo, modré hospodárstvo
                  35
               , osobné služby, služby zdravotnej starostlivosti a sociálne služby, podporu kultúrneho dedičstva a kultúrne činnosti. Súčasťou ponuky odbornej prípravy je aj odborná príprava týkajúca sa odborných kvalifikácií, ktoré sú zahrnuté vo vnútroštátnych alebo v regionálnych katalógoch.

               Pracovníci, ktorí plánujú vykonávať samostatnú zárobkovú činnosť, dostanú poukaz na odbornú prípravu, ktorý sa použije na odbornú prípravu súvisiacu so zakladaním podniku a s jeho riadením.

               –Stimuly a príspevok na osobitné náklady: 1. Stimuly na prijatie do zamestnania. Podniky, ktoré prijali do zamestnania bývalých pracovníkov spoločnosti Porto Canale, dostanú 3 500 EUR za trvalé pracovné zmluvy na plný úväzok a 1 500 EUR za dočasné pracovné zmluvy. 2. Úhrada nákladov na mobilitu. Na podporu geografickej mobility pracovníkov v prípade opätovného zamestnania v podniku v inom regióne alebo vo vzdialenosti 200 km a viac od miesta bydliska pracovníka je naplánovaná úhrada nákladov na sťahovanie. 3. Stimul na odbornú prípravu. Pracovníci, ktorí sa aktívne zapoja do odbornej prípravy, získajú jednorazovú sumu vo výške 500 EUR.

               38.Opatrenia sa plánovali tak, aby boli v súlade s talianskou národnou stratégiou pre trvalo udržateľný rozvoj
                  36
               . Tento balík opatrení prispeje v súlade s článkom 7 ods. 2 nariadenia o EGF k šíreniu horizontálnych zručností potrebných v digitálnom priemyselnom veku, ako aj v hospodárstve, ktoré efektívne využíva zdroje.

               39.Opísaný navrhovaný koordinovaný balík personalizovaných služieb predstavuje aktívne opatrenia trhu práce v rámci oprávnených opatrení stanovených v článku 7 nariadenia o EGF. Navrhovanými službami sa nenahrádzajú pasívne opatrenia sociálnej ochrany.

               40.Taliansko poskytlo požadované informácie o opatreniach, ktoré sú pre príslušný podnik povinné na základe vnútroštátneho práva alebo podľa kolektívnych zmlúv. Potvrdilo, že finančným príspevkom z EGF sa nenahrádza žiadne z týchto opatrení.

               Odhadovaný rozpočet

               41.Odhadované celkové náklady sú 1 756 950 EUR, z čoho 1 686 750 EUR tvoria výdavky na personalizované služby a 70 200 EUR tvoria výdavky na činnosti súvisiace s prípravou, riadením, informovaním a propagáciou, kontrolou a podávaním správ.

               42.Celková výška finančného príspevku požadovaného z EGF je 1 493 407 EUR (85 % celkových nákladov).

               43.Vnútroštátne predbežné financovanie a spolufinancovanie poskytuje Regione Sardegna.

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR)
                           37

                        Odhadované celkové náklady

                        (v EUR)
                           38

                        Personalizované služby [opatrenia podľa článku 7 ods. 2 písm. a) nariadenia o EGF]

                        Poradenstvo pre kariérny rast
                           (counselling per lo sviluppo di carriera e patto di azione)

                        190

                        280

                        53 200

                        Pomoc pri hľadaní pracovného miesta
                           (accompagnamento e assistenza alla ricerca attiva di lavoro)

                        150

                        280

                        42 000

                        Mentorstvo zamerané na prispôsobovanie sa novému pracovnému miestu
                           (accompagnamento all'inserimento lavorativo)

                        150

                        175

                        26 250

                        Podpora pri zakladaní podnikov
                           (accompagnamento alla creazione d'impresa)

                        20

                        525

                        10 500

                        Príspevok na založenie podniku
                           (bonus per la creazione di un'impresa)

                        20

                        22 000

                        440 000

                        Odborná príprava
                           (formazione professionale su misura, voucher formativo specialistico, formazione specialistica in gestione aziendale)

                        176

                        2 993

                        526 800

                        Medzisúčet (a):

                        Percentuálny podiel balíka personalizovaných služieb

                        –

                        1 098 750

                        (65,14 %)

                        Príspevky a stimuly [opatrenia podľa článku 7 ods. 2 písm. b) nariadenia o EGF]

                        Stimuly na prijatie do zamestnania
                           (Incentivo all’assunzione)

                        170

                        2 235

                        380 000

                        Úhrada nákladov na mobilitu
                           (bonus per la mobilità territoriale)

                        80

                        1 500

                        120 000

                        Stimul na odbornú prípravu
                           (indennità per la frequenza della formazione)

                        176

                        500

                        88 000

                        Medzisúčet (b):

                        Percentuálny podiel balíka personalizovaných služieb:

                        –

                        588 000

                        (34,86 %)

                        Opatrenia podľa článku 7 ods. 5 nariadenia o EGF

                        1. Prípravné činnosti

                        –

                        15 000

                        2. Riadenie

                        –

                        30 000

                        3. Informovanie a propagácia

                        –

                        4 200

                        4. Kontrola a podávanie správ

                        –

                        21 000

                        Medzisúčet (c):

                        Percentuálny podiel celkových nákladov:

                        –

                        70 200

                        (4,00 %)

                        Celkové náklady (a + b + c):

                        –

                        1 756 950

                        Príspevok z EGF (85 % celkových nákladov)

                        –

                        1 493 407

               44.Náklady na opatrenia identifikované v predchádzajúcej tabuľke ako opatrenia podľa článku 7 ods. 2 písm. b) nariadenia o EGF nepresahujú 35 % z celkových nákladov koordinovaného balíka personalizovaných služieb. Taliansko potvrdilo, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním pracovného miesta alebo odbornou prípravou.

               45.Taliansko potvrdilo, že investičné náklady na samostatnú zárobkovú činnosť, založenie podniku a prevzatie podniku zamestnancami nepresiahnu 22 000 EUR na prijímateľa.

               Obdobie oprávnenosti výdavkov

               46.Taliansko začalo poskytovať personalizované služby dotknutým prijímateľom dňa 8. októbra 2020. Výdavky na opatrenia budú teda oprávnené na získanie finančného príspevku z EGF od 8. októbra 2020 do 24 mesiacov odo dňa nadobudnutia účinnosti rozhodnutia o financovaní.

               47.Taliansku začali vznikať administratívne výdavky na využívanie EGF 18. januára 2021. Výdavky na činnosti súvisiace s prípravou, riadením, informovanosťou a propagáciou, kontrolou a podávaním správ sú teda oprávnené na finančný príspevok z EGF od 18. januára 2021 do 31 mesiacov odo dňa nadobudnutia účinnosti rozhodnutia o financovaní.

               Systémy riadenia a kontroly

               48.Žiadosť obsahuje opis systému riadenia a kontroly, ktorý špecifikuje povinnosti zapojených orgánov. Taliansko oznámilo Komisii, že finančný príspevok bude agentúra ANPAL riadiť takto: ANPAL – Divisione IV bude pôsobiť ako riadiaci orgán a ANPAL – Divisione VI ako certifikačný orgán. The Ministero del lavoro e delle politiche sociali-MLPS—Segretariato Generale bude pôsobiť ako orgán auditu. Agentúra ASPAL bude sprostredkovateľským orgánom pre riadiaci orgán.

               Záväzky poskytnuté zo strany dotknutého členského štátu

               49.Taliansko poskytlo všetky potrebné uistenia, že:

               –v prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –sa zabráni dvojitému financovaniu,

               –finančný príspevok z EGF bude v súlade s procesnými a hmotnoprávnymi pravidlami Únie týkajúcimi sa štátnej pomoci.

               VPLYV NA ROZPOČET

               Návrh rozpočtu

               50.Ako sa stanovuje v článku 8 nariadenia Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027
                  39
               , EGF nesmie prekročiť maximálnu ročnú sumu 186 miliónov EUR (v cenách z roku 2018).

               51.Po preskúmaní žiadosti vzhľadom na podmienky stanovené v článku 13 ods. 1 a 2 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia s cieľom poskytnúť finančný príspevok v súvislosti so žiadosťou navrhuje mobilizovať z EGF sumu vo výške 1 493 407 EUR, čo predstavuje 85 % celkových nákladov na navrhované opatrenia.

               52.Ako sa stanovuje v bode 9 Medziinštitucionálnej dohody zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov
                  40
               , navrhované rozhodnutie o mobilizácii EGF prijmú spoločne Európsky parlament a Rada.

               Súvisiace akty

               53.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 1 493 407 EUR do príslušného rozpočtového riadku.

               54.Zároveň s prijatím tohto návrhu rozhodnutia o mobilizácii EGF Komisia prijala rozhodnutie o finančnom príspevku, ktoré predstavuje rozhodnutie o financovaní v zmysle článku 110 nariadenia o rozpočtových pravidlách
                  41
               . Rozhodnutie o financovaní nadobudne účinnosť dňom, ku ktorému sa Komisii oznámi, že Európsky parlament a Rada schválili presun rozpočtových prostriedkov.

               2021/0337 (BUD)

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, na základe žiadosti Talianska – EGF/2021/003 IT Porto Canale

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013
                  42
               , a najmä na jeho článok 15 ods. 1,

               so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov
                  43
               , a najmä na jej bod 9,

               so zreteľom na návrh Európskej komisie,

               keďže:

               (1)Cieľom Európskeho fondu na prispôsobenie sa globalizácii na pomoc pracovníkom, ktorí prišli o zamestnanie (EGF), je preukázať solidaritu a podporovať dôstojné a udržateľné zamestnanie v Únii poskytovaním podpory pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu veľkých reštrukturalizačných udalostí, a pomáhaním im pri tom, aby si čím skôr našli dôstojné a udržateľné zamestnanie.

               (2)Ako sa stanovuje v článku 8 nariadenia Rady (EÚ, Euratom) 2020/2093
                  44
               , EGF nesmie prekročiť maximálnu ročnú sumu 186 miliónov EUR (v cenách z roku 2018).

               (3)Taliansko 15. júla 2021 predložilo žiadosť o mobilizáciu EGF v súvislosti s prepúšťaniami pracovníkov v spoločnosti Porto Industriale di Cagliari SpA v Taliansku. Žiadosť bola doplnená o dodatočné informácie poskytnuté v súlade s článkom 8 ods. 5 nariadenia (EÚ) 2021/691. Táto žiadosť spĺňa podmienky na poskytnutie finančného príspevku z EGF podľa článku 13 nariadenia (EÚ) 2021/691.

               (4)V súlade s článkom 4 ods. 3 nariadenia (EÚ) 2021/691 sa žiadosť Talianska považuje za prijateľnú, pretože územie, ktorého sa týka prepúšťanie, je malým trhom práce a prepúšťanie má závažný dosah na zamestnanosť a na hospodárstvo na regionálnej úrovni.

               (5)Preto by sa v súvislosti so žiadosťou predloženou Talianskom mal mobilizovať EGF s cieľom poskytnúť finančný príspevok vo výške 1 493 407 EUR.

               (6)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2021 sa mobilizuje Európsky fond na prispôsobenie sa globalizácii na pomoc pracovníkom, ktorí prišli o zamestnanie, s cieľom poskytnúť sumu 1 493 407 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [dátum jeho prijatia]
                  45*.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. EÚ L 153, 3.5.2021, s. 48.

                     (2)

                        Delegované nariadenie Komisie (EÚ) 2019/1755 z 8. augusta 2019, ktorým sa menia prílohy k nariadeniu Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS). (Ú. v. EÚ L 270, 24.10.2019, s. 1 – 56).

                     (3)

                        Ú. v. EÚ L 393, 30.12.2006, s. 1.

                     (4)

                        V súlade s článkom 7 ods. 5 nariadenia (EÚ) 2021/691.

                     (5)

                        Lehota 12 týždňov bola v súlade s článkom 8 ods. 2 nariadenia (EÚ) 2021/691 pozastavená medzi 1. januárom 2021 a 3. májom 2021.

                     (6)

                  Riflessioni sul sistema dei trasporti in Italia
                   (2. vydanie, október 2019).

                     (7)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (8)

                        Tri veľké skupiny aliancií, Ocean Alliance, 2M a The Alliance, majú spoločne 100 % kapacity na ukladanie na trasách Ázia – severná Európa a Ázia – Stredomorie.

                     (9)

                  Hapag Lloyd eliminates Cagliari port from its services
                   (Spoločnosť Hapag Lloyd vyraďuje prístav Cagliari zo svojich služieb).

                     (10)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (11)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (12)

                  Decreto Legge 17 marzo 2020, n.18. art. 46
                  .

                     (13)

                        EGF/2021/002 IT/Air Italy. COM(2021) 936.

                     (14)

                  https://ec.europa.eu/eurostat/databrowser/view/demo_r_d3dens/default/table?lang=en
                  .

                     (15)

                  https://ec.europa.eu/eurostat/cache/digpub/regions/
                  .

                     (16)

                        Hrubý domáci produkt vyjadrený v štandardoch kúpnej sily.

                     (17)

                  https://ec.europa.eu/growth/tools-databases/regional-innovation-monitor/base-profile/sardinia
                  .

                     (18)

                  https://ec.europa.eu/growth/tools-databases/regional-innovation-monitor/base-profile/sardinia
                  .

                     (19)

                  https://www.ansa.it/sardegna/notizie/2021/06/22/bankitalia-pandemia-affossa-pil-della-sardegna-giu-dell8_c3e46d5b-cc14-4605-aeeb-308b6ac8d54c.html
                  .

                     (20)

                  https://ec.europa.eu/growth/tools-databases/regional-innovation-monitor/base-profile/sardinia
                  .

                     (21)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (22)

                        Banca d’Italia. L'economia della Sardegna.  Rapporto annuale, giugno 2021.

                     (23)

                        Banca d’Italia. L'economia della Sardegna. Rapporto annuale, giugno 2021.

                     (24)

                        Banca d’Italia. L'economia della Sardegna. Rapporto annuale, giugno 2021.

                     (25)

                        Banca d’Italia. L'economia della Sardegna. Rapporto annuale, giugno 2021.

                     (26)

                        Ministerstvo infraštruktúry a dopravy, ministerstvo práce a sociálnej politiky, ministerstvo hospodárskeho rozvoja a ministerstvo pre juh a územnú súdržnosť.

                     (27)

                        Confederazione Generale Italiana del Lavoro (CGIL), Unione Italiana del Lavoro (UIL), Federazione Italiana Lavoratori Trasporti- Confederazione Generale Italiana del Lavoro (FILT-CGIL), Federazione Italiana Trasporti-Confederazione Italiana Sindacati Lavoratori (FIT-CISL), UIL Trasporti, Unione Generale del Lavoro (UGL) Mare e Porti, Unione Sindacale di Base (USB) lavoro privato, and Rappresentanza Sindacale Unitaria (RSU).

                     (28)

                        Assegno di ricollocazione-CIGS.

                     (29)

                        Agenzia Nazionale per le Politiche Attive del Lavoro (ANPAL), talianska národná agentúra pre aktívne politiky zamestnanosti.

                     (30)

                        ISCED 0 – 2.

                     (31)

                        ISCED 3.

                     (32)

                        ISCED 4.

                     (33)

                        ISCED 5 – 8.

                     (34)

                  www.werentrepreneur.com
                  .

                     (35)

                  https://ec.europa.eu/oceans-and-fisheries/ocean/blue-economy/sustainable-blue-economy_en
                  .

                     (36)

                  Strategia Nazionale per lo Sviluppo sostenibile (SNSvS)
                  .

                     (37)

                        S cieľom vyhnúť sa desatinným číslam boli odhadované náklady na pracovníka zaokrúhlené. Zaokrúhľovanie však nemá žiadny vplyv na celkové náklady na každé opatrenie, ktoré zostávajú rovnaké ako v žiadosti predloženej Talianskom.

                     (38)

                        Z dôvodu zaokrúhľovania celková suma nepredstavuje presný súčet jednotlivých položiek.

                     (39)

                        Ú. v. EÚ L 433, 22.12.2020, s. I/11.

                     (40)

                        Ú. v. EÚ L 433, 22.12.2020, s. I/29.

                     (41)

                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ), č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).

                     (42)

                        Ú. v. EÚ L 153, 3.5.2021, s. 48.

                     (43)

                        Ú. v. EÚ L 433, 22.12.2020, s. I/29.

                     (44)

                        Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433, 22.12.2020, s. I/11).

                     (45)
                  *
                        Dátum vloží Parlament pred uverejnením v Ú. v. EÚ.


               EURÓPSKA KOMISIA
            V Bruseli28. 10. 2021
            COM(2021) 936 final
            2021/0338(BUD)

            Návrh
            ROZHODNUTIE EURÓPSKEHO PARLAMENTU A RADY
            o mobilizácii Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, na základe žiadosti Talianska – EGF/2021/002 IT/Air Italy

               DÔVODOVÁ SPRÁVA

               KONTEXT NÁVRHU

               1.Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii na pomoc pracovníkom, ktorí prišli o zamestnanie (EGF), sú stanovené v nariadení Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013
                  1
                (ďalej len „nariadenie o EGF“).

               2.Taliansko podalo 15. júla 2021 žiadosť EGF/2021/002 IT/Air Italy o finančný príspevok z EGF v dôsledku prepúšťania v spoločnosti Air Italy SpA v Taliansku.

               3.Po posúdení tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

               ZHRNUTIE ŽIADOSTI

                        Žiadosť o príspevok z EGF

                        EGF/2021/002 IT/Air Italy

                        Členský štát

                        Taliansko

                        Dotknutý(-é) región(-y) (úroveň NUTS 2
                           2
                        )

                        Sardegna (ITG2)

                        Dátum podania žiadosti

                        15. júla 2021

                        Dátum potvrdenia prijatia žiadosti

                        29. júla 2021

                        Dátum žiadosti o dodatočné informácie

                        29. júla 2021

                        Termín na poskytnutie dodatočných informácií

                        19. augusta 2021

                        Termín na dokončenie posúdenia

                        29. októbra 2021

                        Intervenčné kritérium

                        článok 4 ods. 2 písm. a) nariadenia o EGF

                        Hlavný podnik

                        Air Italy SpA

                        Počet dotknutých podnikov

                        1

                        Odvetvie ekonomickej činnosti

                        (divízia NACE Revision 2)
                           3

                        divízia 51 (letecká doprava)

                        Referenčné obdobie (štyri mesiace):

                        1. septembra 2020 – 1. januára 2021

                        Počet pracovníkov, ktorí prišli o zamestnanie počas referenčného obdobia (a)

                        466
                           4

                        Počet pracovníkov, ktorí prišli o zamestnanie pred referenčným obdobím alebo po ňom (b)

                        145

                        Celkový počet pracovníkov, ktorí prišli o zamestnanie (a + b)

                        611

                        Celkový počet oprávnených prijímateľov

                        611

                        Celkový počet dotknutých prijímateľov

                        611

                        Rozpočet na personalizované služby (v EUR)

                        4 376 000

                        Rozpočet na využívanie EGF
                           5
                         (v EUR)

                        0 182 400

                        Celkový rozpočet (v EUR)

                        4 558 400

                        Príspevok z EGF (85 %) (v EUR)

                        3 874 640

               POSÚDENIE ŽIADOSTI

               Postup

               4.Taliansko 15. júla 2021 podalo žiadosť EGF/2021/002 IT/Air Italy, t. j. do 12 týždňov odo dňa, keď boli splnené intervenčné kritériá stanovené v článku 4 nariadenia o EGF
                  6
               . Komisia potvrdila prijatie žiadosti a 29. júla 2021 požiadala Taliansko o dodatočné informácie. Tieto dodatočné informácie boli poskytnuté do 15 pracovných dní od požiadania o dodatočné informácie. Lehota 50 pracovných dní od prijatia úplnej žiadosti, v ktorej by Komisia mala dokončiť svoje posúdenie súladu žiadosti s podmienkami na poskytnutie finančného príspevku, uplynie 29. októbra 2021.

               Oprávnenosť žiadosti

               Príslušné podniky a prijímatelia

               5.Žiadosť sa týka 466 pracovníkov, ktorí prišli o zamestnanie a ktorých činnosť bola ukončená v spoločnosti Air Italy SpA. Táto spoločnosť pôsobila v ekonomickom odvetví zaradenom do divízie 51 (letecká doprava) podľa klasifikácie NACE Revision 2. K prepúšťaniu spoločnosťou Air Italy došlo v regióne NUTS 2 Sardegna (ITG2).

               Intervenčné kritériá

               6.Taliansko podalo žiadosť podľa intervenčných kritérií uvedených v článku 4 ods. 2 písm. a) nariadenia o EGF, podľa ktorého je potrebné ukončenie činnosti najmenej 200 pracovníkov, ktorí prišli o zamestnanie v referenčnom období štyroch mesiacov v podniku v členskom štáte.

               7.Referenčné obdobie štyroch mesiacov v prípade tejto žiadosti trvalo od 1. septembra 2020 do 1. januára 2021.

               8.V referenčnom období prišlo o zamestnanie v spoločnosti Air Italy 466 pracovníkov.

               Výpočet počtu pracovníkov, ktorí prišli o zamestnanie, a prípadov ukončenia činnosti

               9.Prípady ukončenia činnosti všetkých pracovníkov, ktorí prišli o zamestnanie v referenčnom období, sa vypočítali od dátumu, keď zamestnávateľ v súlade s článkom 3 ods. 1 smernice Rady 98/59/ES písomne oznámi príslušnému verejnému orgánu plánované hromadné prepúšťanie
                  7
               . Taliansko pred dátumom dokončenia posúdenia Komisiou potvrdilo, že týchto 466 pracovníkov bolo skutočne prepustených.

               Oprávnení prijímatelia

               10.Okrem uvedených pracovníkov zahŕňajú oprávnení prijímatelia 145 pracovníkov, ktorí prišli o zamestnanie a ktorých činnosť bola ukončená pred referenčným obdobím štyroch mesiacov alebo po ňom. V súlade s článkom 6 písm. b) nariadenia o EGF bola činnosť všetkých týchto pracovníkov ukončená do šiestich mesiacov pred začiatkom referenčného obdobia dňa 1. septembra 2020 a/alebo medzi koncom referenčného obdobia a dňom pred prijatím tohto návrhu. Je možné stanoviť jasnú príčinnú súvislosť s udalosťou, ktorá vyvolala ukončenie činnosti pracovníkov, ktorí prišli o zamestnanie počas referenčného obdobia.

               11.Celkový počet oprávnených prijímateľov je preto 611.

               Opis udalostí, ktoré viedli k tomu, že pracovníci prišli o zamestnanie, a k prípadom ukončenia činnosti

               12.V roku 1963 bola založená súkromná letecká spoločnosť Alisarda s cieľom podporiť rozvoj cestovného ruchu na pobreží Costa Smeralda (severovýchodná Sardínia), na ktoré sa v tom čase cestovalo len po mori. V roku 1991 spoločnosť Alisarda zmenila názov na Meridiana v rámci zmeny obchodnej stratégie na medzinárodnom trhu. V 90. rokoch sa obrat z prevádzkových činností spoločnosti Meridiana ročne zvyšoval v priemere približne o 10 %. V roku 2004 prepravila spoločnosť Meridiana 3,5 milióna cestujúcich a priamo konkurovala spoločnostiam Alitalia a AirOne na trase Miláno Linate – Rím Fiumicino, čo je trasa s najvyššou premávkou v Taliansku. V roku 2006 spoločnosť Meridiana prevzala spoločnosť Eurofly a začala proces integrácie, ktorý bol dokončený v roku 2010. Letecká spoločnosť dostala nový názov Meridiana Fly.

               13.V roku 2013 spoločnosť Meridiana Fly nadobudla spoločnosť Air Italy, leteckého dopravcu založeného v roku 2005 pre charterovú a pravidelnú leteckú dopravu na krátke, stredné a dlhé vzdialenosti.

               14.V roku 2018 sa obe spoločnosti spojili a vznikla nová spoločnosť Air Italy, ktorú vlastní spoločnosť AQA Holding
                  8
               . Spoločnosť AQA Holding predstavila ambiciózny plán na pokrytie širokého spektra destinácií v Taliansku a na posilnenie medzikontinentálnych letov z medzinárodného uzla leteckej spoločnosti na letisku Miláno Malpensa
                  9
               .

               15.Spoločnosť Air Italy už od svojho vzniku čelila rôznym problémom, napríklad sporom so spoločnosťou Alitalia o trasách medzi kontinentálnym Talianskom a Sardíniou
                  10
                alebo silnej reakcii spoločností American Airlines, Delta a United, ktoré vnímali Air Italy ako spoločnosť, prostredníctvom ktorej plánuje spoločnosť Qatar Airways expandovať v Spojených štátoch. V otvorenom liste prezidentovi Trumpovi
                  11
                títo traja dopravcovia požiadali o zastavenie nárastu počtu priamych letov spoločnosti Air Italy medzi Spojenými štátmi a Európou
                  12
               . Žiadosť sťažila akékoľvek potenciálne partnerstvá v čase, keď sa spoločnosť Air Italy usilovala o svoje prvé medzilinkové dohody a dohody o spoločnom využívaní kódu pri transatlantických letoch
                  13
               .

               16.Flotila lietadiel navyše rástla pomalšie, ako sa očakávalo (v januári 2020 flotilu tvorilo 11 lietadiel, štyri lietadlá Airbus A330 a sedem lietadiel Boeing 737), pričom trom novokúpeným lietadlám Boeing 737 Max musel byť zakázaný vzlet z dôvodu bezpečnostných nedostatkov zistených pri tragických nehodách v Indonézii a Etiópii
                  14
               . Niektoré trasy boli zrušené krátko po zahrnutí do leteckého plánu
                  15
                a iné boli ohlásené, no ich prevádzka nebola nikdy spustená
                  16
               .

               17.V roku 2018, v prvom roku prevádzky spoločnosti Air Italy, dosiahli straty takmer 160 miliónov (57 % z obratu). V roku 2019 napriek nárastu obratu (približne 330 miliónov EUR) dosiahli straty 230 miliónov EUR, t. j. 70 % z obratu
                  17
               .

               18.Spoločnosť Air Italy potrebovala na pokračovanie prevádzky 200 miliónov EUR. Zdalo sa, že spoločnosť Qatar Airways je ochotná dodatočne investovať, no ďalším nákupom akcií by sa spoločnosť Qatar Airways stala hlavným akcionárom a spoločnosť Air Italy by prišla o licenciu leteckej spoločnosti Európskej únie
                  18
               .

               19.Dňa 11. februára 2020 spoločnosť Air Italy oznámila, že jej akcionári schválili dobrovoľnú likvidáciu a zrušenie všetkých činností od 25. februára 2020.

               20.Dva dni po zastavení všetkých činností začala spoločnosť Air Italy postup hromadného prepúšťania týkajúci sa celej pracovnej sily (1 453 zamestnancov). Tento postup bol však pozastavený až do septembra 2020, pretože vstúpil do platnosti zákonný dekrét
                  19
               , ktorý zabraňuje prepúšťaniu pracovníkov počas prvých mesiacov pandémie.

               Uplatňovanie rámca kvality EÚ pre predvídanie zmien a reštrukturalizácie

               21.Taliansko vo svojej žiadosti uviedlo, ako zohľadnilo odporúčania stanovené v rámci kvality EÚ pre predvídanie zmien a reštrukturalizácie. Orgány zapojené do prípadu Air Italy (ministerstvá práce a sociálnej politiky, dopravy a hospodárskeho rozvoja spolu s dotknutými regiónmi) sa pokúsili určiť všetky možné opatrenia na zamedzenie hromadnému prepúšťaniu, ako je nájdenie kupujúceho spoločnosti, ktorá vstúpila do likvidácie 11. februára 2020.

               ASPAL, regionálne verejné služby zamestnanosti, a Regione Sardegna podnikli z dôvodu nemožnosti vyhnúť sa hromadnému prepúšťaniu v spoločnosti Air Italy priame kroky na dosiahnutie cieľov odporúčaných v rámci kvality EÚ pre predvídanie zmien a reštrukturalizácie, pokiaľ ide o odbornú prípravu, certifikáciu a opätovné zamestnanie. Agentúra ASPAL určila najvhodnejšie opatrenia na zabezpečenie opätovnej zamestnateľnosti pracovníkov a poskytla im prierezové zručnosti, akými sú zručnosti v oblasti IT, jazykové alebo podnikateľské zručnosti. Sociálni partneri sa plne zapojili do plánovania opatrení. Miestne podniky prejavili záujem o účasť na zosúlaďovaní ponúkaných a požadovaných pracovných miest pre bývalých zamestnancov spoločnosti Air Italy. Na stretnutiach, ktoré sa konali v súvislosti s postupom hromadného prepúšťania, odborové zväzy požiadali spoločnosť Air Italy, aby zvážila žiadosť o osobitný systém integrácie miezd
                  20
                s cieľom zmierniť sociálny vplyv jej rozhodnutia zastaviť činnosti a zároveň podporiť preloženie pracovníkov, ktorí prišli o zamestnanie, prostredníctvom intenzívnych služieb pomoci pri premiestnení
                  21
                prepojených so systémom integrácie miezd. Všetkým pracovníkom, ktorí prišli o zamestnanie, bol poskytnutý systém integrácie miezd a súvisiace služby pomoci pri premiestnení.

               22.Pokiaľ ide o činnosti vykonávané na pomoc pracovníkom, ktorí prišli o zamestnanie, Taliansko oznámilo, že opatrenie „všeobecné informácie a poradenstvo pre voľbu povolania“ už bolo prijaté. Štyridsať pracovníkov si zvolilo cestu samostatnej zárobkovej činnosti. Spoločnosť Air Italy ako príspevok k opatreniam prijatým regiónom Regione Sardegna poskytla podporu (vrátane lekárskych vyšetrení) na obnovu licencií do 30. júna 2021. V máji 2021 sa uskutočnilo niekoľko kurzov odbornej prípravy, ako napríklad základná kardiopulmonálna resuscitácia a defibrilácia alebo opakujúci sa výcvik pilotov.

               Očakávaný účinok prepúšťania na hospodárstvo a zamestnanosť na miestnej, regionálnej alebo vnútroštátnej úrovni

               23.Kríza spôsobená pandémiou viedla k výraznému zhoršeniu situácie na trhu práce na Sardínii, ktorá vzhľadom na svoj ostrovný charakter ďaleko od pevniny predstavuje malý trh práce.

               24.Počet zamestnaných osôb, ktorý sa počas rokov 2018 – 2019 zvyšoval, v roku 2020 prudko klesol. Podľa výberového zisťovania pracovných síl Talianskeho národného štatistického úradu (ISTAT) bol pokles (–4,6 %) o 2,6 percentuálneho bodu vyšší ako priemer Talianska ako celku (–2,0 %)
                  22
               .

               25.V roku 2020 bol rozdiel medzi vytváraním pracovných miest a rušením pracovných miest negatívny (–6 000 pracovných miest). Predstavuje to stratu 2,6 plného pracovného miesta na každých 100 zamestnancov. Pokles súvisel predovšetkým s cestovným ruchom, so zábavnými a s rekreačnými službami a námornou nákladnou dopravou (hlavne prekládkou), pričom odvetvie stavebníctva zaznamenalo pozitívny vývoj. Miera ekonomickej aktivity obyvateľstva sa v porovnaní s rokom 2019 znížila o 3,1 percentuálneho bodu na 60,3 %
                  23
               .

               26.V prvom polroku 2020 sa počet hodín odpracovaných na Sardínii znížil takmer o 20 % v porovnaní s rovnakým obdobím v roku 2019. Zníženie počtu odpracovaných hodín neviedlo k nezamestnanosti vďaka rozsiahlemu využívaniu režimu skráteného pracovného času a zákonného dekrétu uvedeného v bode 20.

               27.Hospodárstvo Sardínie netrpí len nepriaznivým vplyvom prepúšťania v spoločnosti Air Italy, ale aj prepúšťaním v spoločnosti Porto Canale, ktoré je predmetom inej žiadosti o príspevok z EGF
                  24
               . V kontexte zamestnanosti vo všeobecnosti a v čase, keď je situácia v leteckej doprave stále nestabilná, budú pracovníci, ktorí prišli o zamestnanie v spoločnosti Air Italy, potrebovať dodatočnú podporu na prekonanie problémov na malom trhu práce na Sardínii a pri hľadaní nových pracovných miest.

               Dotknutí prijímatelia a navrhované opatrenia

               Dotknutí prijímatelia

               28.Počet pracovníkov, ktorí prišli o zamestnanie a ktorých účasť na opatreniach sa očakáva, sa odhaduje na 611. Rozdelenie týchto pracovníkov podľa rodu, vekovej skupiny a úrovne vzdelania:

                        Kategória

                        Počet
                           dotknutých prijímateľov

                        Rod:

                        muži:

                        317

                        (51,89 %)

                        ženy:

                        294

                        (48,11 %)

                        nebinárne osoby:

                        0

                        (0,0 %)

                        Veková skupina:

                        do 30 rokov:

                        0

                        (0,0 %)

                        30 – 54 rokov:

                        423

                        (69,23 %)

                        viac ako 54 rokov:

                        188

                        (30,77 %)

                        Úroveň vzdelania:

                        nižšie sekundárne vzdelanie alebo nižšie vzdelanie
                           25

                        6

                        (1,0 %)

                        vyššie sekundárne vzdelanie
                           26
                         alebo postsekundárne vzdelanie
                           27

                        570

                        (93,3 %)

                        terciárne vzdelanie
                           28

                        35

                        (5,7 %)

               Navrhované opatrenia

               29.Personalizované služby, ktoré sa majú poskytnúť pracovníkom, ktorí prišli o zamestnanie, pozostávajú z týchto opatrení:

               –Všeobecné informácie a poradenstvo pre voľbu povolania: Po poskytnutí všeobecných informácií o dostupných opatreniach sa všetkým pracovníkom poskytne poradenstvo pre voľbu povolania (vrátane profilovania). Profilovaním sa má podporiť proces osobnej informovanosti zameraný na identifikáciu oblastí záujmu, zručností, schopností a kompetencií, ako aj oblastí, ktoré je potrebné zlepšiť. Výsledkom tohto procesu bude personalizovaná cesta pracovníka k opätovnému začleneniu do zamestnania.

               –Pomoc pri hľadaní pracovného miesta vrátane aktívneho hľadania miestnych a regionálnych pracovných príležitostí a zosúlaďovania ponúkaných a požadovaných pracovných miest.

               –Odborná príprava. Aby sa predišlo zhoršeniu profesijných profilov, piloti, palubní sprievodcovia a technici údržby lietadiel absolvujú požadovanú odbornú prípravu, aby si zachovali licencie. Pracovníci, ktorí sú po zosúlaďovaní ponúkaných a požadovaných pracovných miest zaradení do užšieho výberu týkajúceho sa pracovnej ponuky, absolvujú odbornú prípravu zameranú na akékoľvek chýbajúce zručnosti zistené potenciálnym zamestnávateľom. Prednosť budú mať najzraniteľnejšie skupiny pracovníkov, najmä osoby staršie ako 55 rokov. Odborná príprava sa zameria na zelené hospodárstvo, modré hospodárstvo
                  29
               , osobné služby, služby zdravotnej starostlivosti a sociálne služby, podporu kultúrneho dedičstva a kultúrne činnosti. Súčasťou ponuky odbornej prípravy je aj odborná príprava v oblasti digitálnych zručností (až 90 hodín) a odborných kvalifikácií uvedených v národných alebo regionálnych katalógoch.

               –Podpora pri zakladaní podnikov: Pracovníci, ktorí majú záujem stať sa samostatne zárobkovo činnými osobami, absolvujú skupinové/individuálne stretnutia s tútorom, ktoré môžu zahŕňať plánovanie, vypracovanie štúdií uskutočniteľnosti, prípravu podnikateľských plánov, pomoc pri identifikácii možností financovania atď. Budú mať k dispozícii nástroj pre podnikateľské zručnosti „WeRentrepreneur“
                  30
               .

               –Príspevok na založenie podniku: Prijímatelia, ktorí začínajú podnikať alebo vykonávať činnosť ako samostatne zárobkovo činné osoby, dostanú príspevok do výšky 22 000 EUR na osobu, ktorý im má pomôcť s nákladmi súvisiacimi so založením podniku.

               –Stimuly a príspevok na osobitné náklady: 1. Stimuly na prijatie do zamestnania. Podniky, ktoré zamestnajú bývalých pracovníkov spoločnosti Air Italy, dostanú 3 500 EUR za trvalú pracovnú zmluvu na plný úväzok a 1 500 EUR za dočasnú pracovnú zmluvu. 2. Úhrada nákladov na mobilitu. Na podporu geografickej mobility pracovníkov v prípade opätovného zamestnania v podniku v inom regióne alebo vo vzdialenosti 200 km a viac od miesta bydliska pracovníka je naplánovaná úhrada nákladov na sťahovanie
                  31
               . 3. Príspevok na náklady na ubytovanie a cestovné náklady, ktoré vzniknú pri účasti na odbornej príprave na získanie licencie
                  32
               . 4. Príspevok na hľadanie pracovného miesta. Pracovníci dostanú za každý deň účasti príspevok rovnajúci sa jednému dňu talianskeho denného príspevku „CIGS“
                  33
               .

               30.Opatrenia sa plánovali tak, aby boli v súlade s talianskou národnou stratégiou pre udržateľný rozvoj
                  34
               . Odborná príprava v oblasti digitálnych zručností (všeobecná odborná príprava v oblasti informačných technológií, bezpečnosti informačných technológií a webu na strednej úrovni) slúži na šírenie zručností požadovaných v digitálnom priemyselnom veku a v hospodárstve, ktoré efektívne využíva zdroje, v súlade s článkom 7 ods. 2 nariadenia o EGF.

               31.Navrhovaný koordinovaný balík personalizovaných služieb predstavuje aktívne opatrenia trhu práce v rámci oprávnených opatrení stanovených v článku 7 nariadenia o EGF. Navrhovanými službami sa nenahrádzajú pasívne opatrenia sociálnej ochrany.

               32.Taliansko poskytlo požadované informácie o opatreniach, ktoré sú pre príslušný podnik povinné na základe vnútroštátneho práva alebo podľa kolektívnych zmlúv. Potvrdilo, že finančným príspevkom z EGF sa nenahrádza žiadne z týchto opatrení.

               Odhadovaný rozpočet

               33.Odhadované celkové náklady sú 4 558 400 EUR, z čoho 4 376 000 EUR tvoria výdavky na personalizované služby a 182 400 EUR tvoria výdavky na činnosti súvisiace s prípravou, riadením, informovanosťou a propagáciou, kontrolou a podávaním správ.

               34.Celková výška finančného príspevku požadovaného z fondu EGF je 3 874 640 EUR (85 % celkových nákladov).

               35.Vnútroštátne predbežné financovanie a spolufinancovanie poskytuje Regione Sardegna.

                        Opatrenia

                        Odhadovaný počet účastníkov

                        Odhadované náklady na účastníka
                        (v EUR)
                           35

                        Odhadované celkové náklady

                        (v EUR)
                           36

                        Personalizované služby [opatrenia podľa článku 7 ods. 2 písm. a) nariadenia o EGF]

                        Všeobecné informácie a poradenstvo pre voľbu povolania
                           (Presa in carico e orientamento)

                        611

                        327

                        200 000

                        Pomoc pri hľadaní pracovného miesta
                           (Assistenza alla ricerca e servizi di accompagnamento al lavoro)

                        569

                        439

                        250 000

                        Odborná príprava
                           (Formazione e riqualificazione professionale. Voucher formativo specialistico)

                        611

                        2 455

                        1 500 000

                        Podpora pri zakladaní podnikov
                           (Assistenza all’autoimprenditorialità)

                        42

                        500

                        21 000

                        Príspevok na založenie podniku
                           (Bonus per la creazione di un'impresa)

                        42

                        20 952

                        880 000

                        Medzisúčet (a):

                        Percentuálny podiel balíka personalizovaných služieb

                        –

                        2 851 000

                        (65,15 %)

                        Príspevky a stimuly [opatrenia podľa článku 7 ods. 2 písm. b) nariadenia o EGF]

                        Stimuly na prijatie do zamestnania
                           (Incentivo all’assunzione)

                        400

                        2 500

                        1 000 000

                        Úhrada nákladov na mobilitu
                           (Bonus per la mobilità territoriale)

                        100

                        1 500

                        150 000

                        Ubytovanie a cestovanie počas odbornej prípravy
                           (Contributo per le spese di formazione: viaggi e pernottamenti)

                        221

                        339

                        75 000

                        Príspevky na hľadanie pracovného miesta
                           (Indennità CIGS)

                        611

                        491

                        300 000

                        Medzisúčet (b):

                        Percentuálny podiel balíka personalizovaných služieb:

                        –

                        1 525 000

                        (34,85 %)

                        Opatrenia podľa článku 7 ods. 5 nariadenia o EGF

                        1. Prípravné činnosti

                        –

                        65 000

                        2. Riadenie

                        –

                        60 000

                        3. Informovanosť a propagácia

                        –

                        8 000

                        4. Kontrola a podávanie správ

                        –

                        49 400

                        Medzisúčet (c):

                        Percentuálny podiel celkových nákladov:

                        –

                        182 400

                        (4,00 %)

                        Celkové náklady (a + b + c):

                        –

                        4 558 400

                        Príspevok z EGF (85 % celkových nákladov)

                        –

                        3 874 640

               36.Náklady na opatrenia identifikované v predchádzajúcej tabuľke ako opatrenia podľa článku 7 ods. 2 písm. b) nariadenia o EGF nepresahujú 35 % z celkových nákladov koordinovaného balíka personalizovaných služieb. Taliansko potvrdilo, že tieto opatrenia sú podmienené aktívnou účasťou dotknutých prijímateľov na činnostiach súvisiacich s hľadaním pracovného miesta alebo odbornou prípravou.

               37.Taliansko potvrdilo, že investičné náklady na samostatnú zárobkovú činnosť, založenie podniku a prevzatie podniku zamestnancami nepresiahnu 22 000 EUR na prijímateľa.

               Obdobie oprávnenosti výdavkov

               38.Taliansko začalo poskytovať personalizované služby dotknutým prijímateľom 4. novembra 2020. Výdavky na opatrenia budú teda oprávnené na získanie finančného príspevku z EGF od 4. novembra 2020 do 24 mesiacov odo dňa nadobudnutia účinnosti rozhodnutia o financovaní.

               39.Taliansku začali vznikať administratívne výdavky na využívanie EGF 4. novembra 2020. Výdavky na činnosti súvisiace s prípravou, riadením, informovanosťou a propagáciou, kontrolou a podávaním správ sú teda oprávnené na finančný príspevok z EGF od 4. novembra 2020 do 31 mesiacov odo dňa nadobudnutia účinnosti rozhodnutia o financovaní.

               Komplementárnosť s opatreniami financovanými z vnútroštátnych prostriedkov alebo prostriedkov Únie

               40.Taliansko potvrdilo, že uvedené opatrenia, na ktoré bol udelený finančný príspevok z EGF, nebudú zároveň financované z iných finančných nástrojov Únie.

               41.Koordinovaný balík personalizovaných služieb dopĺňa opatrenia financované z iných vnútroštátnych finančných prostriedkov alebo finančných prostriedkov EÚ, ako je napríklad služba pomoci pri premiestnení spojená so systémom integrácie miezd alebo podpora obnovy licencií poskytovaná spoločnosťou Air Italy.

               Postupy konzultácií s dotknutými prijímateľmi alebo ich zástupcami alebo so sociálnymi partnermi, ako aj s miestnymi a regionálnymi orgánmi

               42.Dňa 6. novembra 2020 sa Regione Sardegna a ASPAL stretli prostredníctvom videokonferencie so spoločnosťou Air Italy a príslušnými odborovými zväzmi
                  37
               , aby prediskutovali plánovaný balík opatrení na podporu preloženia pracovníkov, ktorí prišli o zamestnanie v spoločnosti Air Italy.

               Systémy riadenia a kontroly

               43.Žiadosť obsahuje opis systému riadenia a kontroly, ktorý špecifikuje povinnosti zapojených subjektov. Taliansko oznámilo Komisii, že finančný príspevok bude Agenzia Nazionale per le Politiche Attive del Lavoro (ANPAL)
                  38
                riadiť takto: ANPAL – Divisione IV bude pôsobiť ako riadiaci orgán a ANPAL – Divisione VI ako certifikačný orgán. Ministero del Lavoro e delle Politiche Sociali-MLPS—Segretariato Generale bude pôsobiť ako orgán auditu. Agentúra ASPAL bude sprostredkovateľským orgánom pre riadiaci orgán.

               Záväzky poskytnuté zo strany dotknutého členského štátu

               44.Taliansko poskytlo všetky potrebné uistenia, že:

               –v prístupe k navrhovaným opatreniam a ich vykonávaniu sa budú dodržiavať zásady rovnakého zaobchádzania a nediskriminácie,

               –boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania,

               –sa zabráni dvojitému financovaniu,

               –finančný príspevok z EGF bude v súlade s procesnými a hmotnoprávnymi pravidlami Únie týkajúcimi sa štátnej pomoci.

               VPLYV NA ROZPOČET

               Návrh rozpočtu

               45.Ako sa stanovuje v článku 8 nariadenia Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027
                  39
               , EGF nesmie prekročiť maximálnu ročnú sumu 186 miliónov EUR (v cenách z roku 2018).

               46.Po preskúmaní žiadosti vzhľadom na podmienky stanovené v článku 13 ods. 1 a 2 nariadenia o EGF a s ohľadom na počet dotknutých prijímateľov, navrhované opatrenia a odhadované náklady Komisia s cieľom poskytnúť finančný príspevok v súvislosti so žiadosťou navrhuje mobilizovať z EGF sumu vo výške 3 874 640 EUR, čo predstavuje 85 % celkových nákladov na navrhované opatrenia.

               47.Ako sa stanovuje v bode 9 Medziinštitucionálnej dohody zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov
                  40
               , navrhované rozhodnutie o mobilizácii EGF prijmú spoločne Európsky parlament a Rada.

               Súvisiace akty

               48.Súčasne s predložením tohto návrhu rozhodnutia o mobilizácii EGF Komisia predloží Európskemu parlamentu a Rade návrh na presun sumy vo výške 3 874 640 EUR do príslušného rozpočtového riadku.

               49.Zároveň s prijatím tohto návrhu rozhodnutia o mobilizácii EGF Komisia prijala rozhodnutie o finančnom príspevku, ktoré predstavuje rozhodnutie o financovaní v zmysle článku 110 nariadenia o rozpočtových pravidlách
                  41
               . Rozhodnutie o financovaní nadobudne účinnosť dňom, ku ktorému sa Komisii oznámi, že Európsky parlament a Rada schválili presun rozpočtových prostriedkov.

               2021/0338 (BUD)

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, na základe žiadosti Talianska – EGF/2021/002 IT/Air Italy

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013
                  42
               , a najmä na jeho článok 15 ods. 1,

               so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov
                  43
               , a najmä na jej bod 9,

               so zreteľom na návrh Európskej komisie,

               keďže:

               (1)Cieľom Európskeho fondu na prispôsobenie sa globalizácii na pomoc pracovníkom, ktorí prišli o zamestnanie (EGF), je preukázať solidaritu a podporovať dôstojné a udržateľné zamestnanie v Únii poskytovaním podpory pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu veľkých reštrukturalizačných udalostí, a pomáhaním im pri tom, aby si čím skôr našli dôstojné a udržateľné zamestnanie.

               (2)Ako sa stanovuje v článku 8 nariadenia Rady (EÚ, Euratom) 2020/2093
                  44
               , EGF nesmie prekročiť maximálnu ročnú sumu 186 miliónov EUR (v cenách z roku 2018).

               (3)Taliansko 15. júla 2021 predložilo žiadosť o mobilizáciu EGF v súvislosti s pracovníkmi, ktorí prišli o zamestnanie v spoločnosti Air Italy SpA v Taliansku. Žiadosť bola doplnená o dodatočné informácie poskytnuté v súlade s článkom 8 ods. 5 nariadenia (EÚ) 2021/691. Táto žiadosť spĺňa podmienky na poskytnutie finančného príspevku z EGF podľa článku 13 nariadenia (EÚ) 2021/691.

               (4)Preto by sa v súvislosti so žiadosťou predloženou Talianskom mal mobilizovať EGF s cieľom poskytnúť finančný príspevok vo výške 3 874 640 EUR.

               (5)S cieľom skrátiť čas potrebný na mobilizáciu EGF na minimum by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2021 sa mobilizuje Európsky fond na prispôsobenie sa globalizácii na pomoc pracovníkom, ktorí prišli o zamestnanie, s cieľom poskytnúť sumu 3 874 640 EUR vo forme viazaných a platobných rozpočtových prostriedkov.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie. Uplatňuje sa od [dátum jeho prijatia]
                  45*.

               V Bruseli

                  Za Európsky parlament
                        Za Radu

                  predseda
                        predseda

                     (1)

                        Ú. v. EÚ L 153, 3.5.2021, s. 48.

                     (2)

                        Delegované nariadenie Komisie (EÚ) 2019/1755 z 8. augusta 2019, ktorým sa menia prílohy k nariadeniu Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS). (Ú. v. EÚ L 270, 24.10.2019, s. 1 – 56).

                     (3)

                        Ú. v. EÚ L 393, 30.12.2006, s. 1.

                     (4)

                        Počet pracovníkov, ktorí prišli o zamestnanie počas referenčného obdobia, prípadne pred ním alebo po ňom, sa vzťahuje iba na pracovníkov na Sardínii, ktorí prišli o zamestnanie v spoločnosti Air Italy.

                     (5)

                        V súlade s článkom 7 ods. 5 nariadenia (EÚ) 2021/691.

                     (6)

                        Lehota 12 týždňov bola v súlade s článkom 8 ods. 2 nariadenia (EÚ) 2021/691 pozastavená medzi 1. januárom 2021 a 3. májom 2021.

                     (7)

                        Smernica Rady 98/59/ES z 20. júla 1998 o aproximácii právnych predpisov členských štátov týkajúcich sa hromadného prepúšťania (Ú. v. ES L 225, 12.8.1998, s. 16).

                     (8)

                        Akcionármi spoločnosti AQA Holding sú spoločnosti Alisarda s 51 % akcií a Qatar Airways so 49 %. Alisarda je priemyselná skupina, ktorá vlastní aj väčšinu akcií na letisku Olbia.

                     (9)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB
                  .

                     (10)

                  www.quifinanza.it/soldi/air-italy
                  .

                     (11)

                  https://www.politico.com/f/?id=0000016a-26c5-d80c-a7ea-7fc56fae0000
                  .

                     (12)

                  https://www.inc.com/bill-murphy-jr/american-delta-united-airlines-just-begged-president-trump-to-do-1-very-big-thing-for-them-was-asking-for-this-brilliant-or-insane.html
                  .

                     (13)

                  https://www.flightglobal.com/strategy/why-did-air-italy-fail/136685.article
                  .

                     (14)

                  www.quifinanza.it/soldi/air-italy
                  .

                     (15)

                        Prevádzka na trasách Miláno – Bangkok a Miláno – Dillí sa zastavila na konci marca 2019.

                     (16)

                        Prevádzka trasy Miláno – Chicago ohlásenej v decembri 2018 s odhadovaným dátumom začiatku prevádzky v marci 2019, nebola nikdy spustená.

                     (17)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB
                  .

                     (18)

                  www.quifinanza.it/soldi/air-italy
                  .

                     (19)

                  Decreto Legge 17 marzo 2020, n.18. art. 46
                  .

                     (20)

                        Osobitný systém integrácie miezd uvedený v článku 94 zákonného dekrétu č. 18/2020.

                     (21)

                        Assegno di ricollocazione-CIGS.

                     (22)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (23)

                        Tamže.

                     (24)

                        EGF/2021/004 IT / Porto Canale. COM(2021) 935.

                     (25)

                        ISCED 0 – 2.

                     (26)

                        ISCED 3.

                     (27)

                        ISCED 4.

                     (28)

                        ISCED 5 – 8.

                     (29)

                  https://ec.europa.eu/oceans-and-fisheries/ocean/blue-economy/sustainable-blue-economy_en
                  .

                     (30)

                  www.werentrepreneur.com
                  .

                     (31)

                        1 500 EUR v priemere.

                     (32)

                        350 EUR v priemere.

                     (33)

                        CIGS je schéma stanovená v talianskom právnom poriadku, ktorá spočíva vo finančných príspevkoch vyplácaných štátnou správou sociálneho zabezpečenia (Istituto Nazionale della Previdenza Sociale – INPS) pracovníkom s pozastaveným výkonom práce alebo pracovníkom so skráteným pracovným časom.

                     (34)

                  Strategia Nazionale per lo Sviluppo sostenibile (SNSvS)
                  .

                     (35)

                        S cieľom vyhnúť sa desatinným číslam boli odhadované náklady na pracovníka zaokrúhlené. Zaokrúhľovanie však nemá žiadny vplyv na celkové náklady na každé opatrenie, ktoré zostávajú rovnaké ako v žiadosti predloženej Talianskom.

                     (36)

                        Z dôvodu zaokrúhľovania celková suma nepredstavuje presný súčet jednotlivých položiek.

                     (37)

                        Federazione Italiana Lavoratori Trasporti- Confederazione Generale Italiana del Lavoro (FILT-CGIL), Federazione Italiana Trasporti-Confederazione Italiana Sindacati Lavoratori (FIT-CISL), Unione Italiana del Lavoro (UIL) – trasporti; a Unione Generale del Lavoro (UGL) – transporto aereo.

                     (38)

                        Agenzia Nazionale per le Politiche Attive del Lavoro (ANPAL), talianska národná agentúra pre aktívne politiky zamestnanosti.

                     (39)

                        Ú. v. EÚ L 433, 22.12.2020, s. I/11.

                     (40)

                        Ú. v. EÚ L 433, 22.12.2020, s. I/29.

                     (41)

                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ), č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).

                     (42)

                        Ú. v. EÚ L 153, 3.5.2021, s. 48.

                     (43)

                        Ú. v. EÚ L 433, 22.12.2020, s. I/29.

                     (44)

                        Nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (Ú. v. EÚ L 433, 22.12.2020, s. I/11).

                     (45)
                  *
                        Dátum vloží Parlament pred uverejnením v úradnom vestníku.